मुंबई। मुंबई समेत भारत के युवाओं को बहकाने के लिए कुख्यात आतंकी संगठन आईएस के आतंकी अब भगत सिंह के नाम पर बहका रहे हैं। दरअसल इसका खुलासा आईएस के लिए लोगों की भर्ती करने के आरोप में पकड़े गए मुदब्बीर शेख से पूछताछ के बाद हुआ है। शेख को मुंबई से सटे मुंब्रा से चार दिन पूर्व गिरफ्तार किया गया था। एटीएस और एनआईए उससे पूछताछ कर रही है। जानकारी के मुताबिक शेख का हैंडलर भारतीय इतिहास का जिक्र करता था। इसके साथ ही उसे बरगलाने के लिए कहता था कि उसकी लड़ाई वैसी है जैसी आजादी से पहले शहीद-ए-आजम भगत सिंह की। आतंकी ने भगत सिंह द्वारा संसद में बम फेंकने और अंग्रेज अधिकारी को गोली मारने की घटना का भी जिक्र किया था। ज्ञात हो कि भारतीय सुरक्षा एजेंसियों ने मुंबई समेत देश के अलग-अलग हिस्सों से १९ संदिग्ध लोगों को गिरफ्तार किया है। इसमें सबसे अहम गिरफ्तारी शेख की ही मानी जा रही है। पूछताछ में शेख ने कहा है कि वह भारत में अमेरिका और ब्रिटेन के असर को खत्म करना चाहता है। इन संदिग्धों ने जो संगठन बनाया है उसका नाम 'जुनूद उल खलीफा ए हिंद' है।